ปตท.กินปันผลลูก8พันล้าน
TOP โชว์กำไรปี 2554 กว่า 1.4 หมื่นล้านโตขึ้น 65% น้ำท่วมกระทบจิ๊บๆ ด้าน PTT รับปันผล 2 บริษัทลูกกว่า 8,000 ล้าน
14 ก.พ. 2555

TOP โชว์กำไรปี 2554 กว่า 1.4 หมื่นล้านโตขึ้น 65% น้ำท่วมกระทบจิ๊บๆ ด้าน PTT รับปันผล 2 บริษัทลูกกว่า 8,000 ล้าน
คณะกรรมการบริษัท ไทยออยล์ (TOP) มีมติจ่ายเงินปันผลอีกหุ้นละ 2 บาท บริษัท ปตท. (PTT) ในฐานะผู้ถือหุ้นใหญ่ จำนวน 1,001.64 ล้านหุ้น คิดเป็นสัดส่วน 49.10% จะได้รับเงินปันผลรวม 2,003.28 ล้านบาท และก่อนหน้านี้ บริษัท ปตท.สำรวจและผลิตปิโตรเลียม (PTTEP) ก็จ่ายเงินปันผลหุ้นละ 2.79 บาท ซึ่ง PTT ถือหุ้นอยู่ 2,167.50 ล้านหุ้น หรือ 65.29% ก็ได้รับเงินจำนวน 6,047 ล้านบาท เท่ากับ ปตท.รับเงินจาก 2 บริษัทรวมทั้งสิ้น 8,050 ล้านบาท 
ทั้งนี้ ยังไม่รวมการรับเงินปันผลระหว่างกาลของบริษัท ไทยออยล์ หุ้นละ 1.30 บาท ก่อนหน้านี้ 
ด้านบริษัท ไทยออยล์ ประกาศผลดำเนินงานงวดปี 2554 มีกำไรสุทธิ 1.48 หมื่นล้านบาท มีกำไรต่อหุ้น 7.28 บาท เพิ่มขึ้น 65.84% จากงวดปี 2553 ที่มีกำไรสุทธิ 8,956.10 ล้านบาท มีกำไรต่อหุ้น 4.39 บาท
สำหรับงวดไตรมาส 4 มีกำไรสุทธิ 1,862 ล้านบาท ลดลง 26.05% จากไตรมาสก่อนหน้าที่มีกำไรสุทธิ 2,518 ล้านบาท
“ปี 2554 TOP มีรายได้จากการขาย 4.31 แสนล้านบาท เพิ่มขึ้น 39% จากปีก่อน เนื่องจากปริมาณขายผลิตภัณฑ์รวมเพิ่มขึ้น 11% และราคาขายปรับตัวสูงขึ้นเช่นกัน โดยมีกำไรก่อนดอกเบี้ย หักค่าเสื่อม หรือ EBITDA 15,860 ล้านบาท เพิ่มขึ้น 81% จากปีก่อน”
อย่างไรก็ตาม ในปี 2554 บริษัทขาดทุนอัตราแลกเปลี่ยน สุทธิ 261 ล้านบาท หลังค่าเงินบาท ณ สิ้นปี 2554 อ่อนค่าจาก ณ สิ้นปี 2553 และมีค่าใช้จ่ายภาษีเงินได้ 2,886 ล้านบาท ทำให้ TOP มีกำไรสุทธิก่อนเงินปันผลรับ 7,359 ล้านบาท เพิ่มขึ้น 70% จากปีก่อน
สำหรับผลกระทบจากน้ำท่วมต่อผลงานงวดไตรมาส 4 ไม่มากนัก และมีรายได้จากการขาย 1.07 แสนล้านบาท เนื่องจากมีโรงกลั่นในประเทศแห่งหนึ่งหยุดซ่อมบำรุงในเดือน ธ.ค. ส่งผลให้ปริมาณขายในไตรมาสนี้ลดลงเล็กน้อย